Michael Robinson

Michael Robinson (Leicester, 1958ko uztailaren 12 – Marbella, 2020ko apirilaren 28a) futbolaria eta telebista aurkezlea izan zen. Ingalaterran jaioa, 1987an Osasunan jokatzen hasi zen. Urte luzez futbol esatari gisa aritu zen, baina bereziki famatua egin zen El día después saioa hamalau urtez aurkeztu eta gero.

 Futbolean 
Robinson Preston North End eta Manchester City taldeetan hasi zen futbolean. Aurrelari indartsua eta trebea, Robinson Brighton & Hove Albion taldean Ingalaterrako kopako finalera iritsi zen 1983an.

Manchester United-en kontrako partida horretan izugarri jokatu zuen Robinsonek. Brighton irabazteko zorian egon zen, baina 2-2 zen finalaren emaitza. Berdinketa desegiteko hurrengo partidan 4-0 galdu arren, klub askoren arreta pizturik zeukan Robinson gazteak.

Liverpool-ek erosi zuen azkenean 250.000 liberen truke. Talde horretan, halere, jokalari handiek jokatzen zuten, eta Robinsonek abagune gutxi izan zuen. Hiru txapelketa, liga, kopa eta Europako kopa irabazi zituen Liverpoolgo taldeak denboraldi horretan, baina Robinsonen parte-hartzea txikia zen. Hori zela eta, 1984ko amaieran Queens Park Rangers taldera joan zen. 1987an Osasunak erosi zuen, non Sammy Lee Liverpoolgo kide ohia aritzen zen. Hor erretiroa hartu arte jokatu zuen.

 Telebistan 
Canal+ telebistak hartu zuen kirol-saioak aurkezteko. Hor El día después-en ibili zen 14 urtez (1991-2005).

Canal+ katean bertan Las noticias del guiñol umore-saioak egindako Robinsonen latexezko panpina zen saio horren aurkezlea.

2007an, saio berri bat estreinatu zuen Canal+-en, Informe Robinson izenekoa. Bertan, kirola ardatz bezala hartuta, berak ekoitzitako erreportajeak aurkezten zituen. Ordutik, hamabi denboraldi estreinatu dira. Kritika espezializatuak Informe Robinson goraipatu du, eta 2009an Ondas sari bat jaso zuen.

2020ko apirilaren 27an hil zen, 61 urte zituela, minbiziak jota. Urte berean, sei hilabete geroago, aurkezle onenaren hilondoko Ondas saria eman zioten.

 Lortutako Txapelketak 
 Liverpool FC 
 1983/84 Ingalaterrako ligako kopa
 1983/84 Ingalaterrako liga
 1983/84 Europako kopa

 Erreferentziak 

 Kanpo estekak 

Kategoria:Ingalaterrako futbolariak
Kategoria:Erresuma Batuko telebista aurkezleak
Kategoria:Preston North End FCeko futbolariak
Kategoria:Manchester Cityko futbolariak
Kategoria:Brighton & Hove Albion FCeko futbolariak
Kategoria:Liverpool FCren futbolariak
Kategoria:Queens Park Rangers FCeko futbolariak
Kategoria:Osasunako futbolariak
Kategoria:Kirol kazetariak
Kategoria:Leicestertarrak
Kategoria:Minbiziak hildakoak
Kategoria:La Ligako jokalariak
Kategoria:Futboleko aurrelariak